CELEX: 
Language: el
Date: 2020-06-09 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του παραρτήματος I του κανονισμού (ΕΕ) 2019/1021 του Ευρωπαϊκού Κοινοβουλίου και του Συμβουλίου όσον αφορά την καταχώριση για το υπερφθοροοκτανοσουλφονικό οξύ και τα παράγωγά του (PFOS)

ΕΥΡΩΠΑΪΚΗ
                        ΕΠΙΤΡΟΠΗ
                                                Βρυξέλλες, 9.6.2020
                                                C(2020) 3639 final
      ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
                                    της 9.6.2020
     για την τροποποίηση του παραρτήματος I του κανονισμού (ΕΕ) 2019/1021 του
   Ευρωπαϊκού Κοινοβουλίου και του Συμβουλίου όσον αφορά την καταχώριση για το
            υπερφθοροοκτανοσουλφονικό οξύ και τα παράγωγά του (PFOS)
                  (Κείμενο που παρουσιάζει ενδιαφέρον για τον ΕΟΧ)
EL                                                                             EL
 ---pagebreak---                                   ΑΙΤΙΟΛΟΓΙΚΗ ΕΚΘΕΣΗ
   1.       ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
   Το άρθρο 1 του κανονισμού (ΕΕ) 2019/1021 ορίζει ως στόχο του εν λόγω κανονισμού την
   προστασία της ανθρώπινης υγείας και του περιβάλλοντος από τους έμμονους οργανικούς
   ρύπους (στο εξής: POP) μέσω της απαγόρευσης, της σταδιακής κατάργησης το συντομότερο
   δυνατό, ή του περιορισμού της παρασκευής, της διάθεσης στην αγορά και της χρήσης ουσιών
   που υπόκεινται στη σύμβαση της Στοκχόλμης για τους έμμονους οργανικούς ρύπους.
   Το     υπερφθοροοκτανοσουλφονικό       οξύ    (PFOS),     τα    άλατά    του    και    το
   υπερφθοροοκτανοσουλφονυλοφθορίδιο (PFOSF) παρατίθενται στο παράρτημα Β της
   σύμβασης μαζί με τους αποδεκτούς σκοπούς και τις ειδικές εξαιρέσεις. Η επιτροπή εξέτασης
   έμμονων οργανικών ρύπων (POPRC) συνέστησε1 τη διαγραφή όλων των αποδεκτών σκοπών,
   πλην της χρήσης τους ως δολώματα εντόμων που περιέχουν σουλφλουραμίδη. Η POPRC
   συνέστησε επίσης οι χρήσεις σε σκληρή επιχρωμίωση και σε πυροσβεστικούς αφρούς να
   τροποποιηθούν από «αποδεκτός σκοπός» σε «ειδική εξαίρεση».
   Κατά την ένατη διάσκεψη των συμβαλλόμενων μερών της σύμβασης της Στοκχόλμης, η
   οποία πραγματοποιήθηκε στη Γενεύη της Ελβετίας από τις 29 Απριλίου έως τις 10 Μαΐου
   2019, ελήφθη η απόφαση (SC-9/4) για την τροποποίηση των αποδεκτών σκοπών και των
   ειδικών εξαιρέσεων για το PFOS, τα άλατά του και το PFOSF, που περιλαμβάνονται στο
   παράρτημα Β της σύμβασης, σύμφωνα με τη σύσταση της POPRC. Η μόνη τροποποίηση που
   αφορά την ισχύουσα νομοθεσία της ΕΕ είναι η αλλαγή από αποδεκτό σκοπό σε ειδική
   εξαίρεση για τη χρήση του PFOS, των αλάτων του και του PFOSF ως καταστολέων όξινης
   αχλύος για μη διακοσμητική σκληρή επιχρωμίωση σε συστήματα κλειστού βρόχου. Η αλλαγή
   αυτή απαιτεί την προσθήκη προθεσμίας για την εξαίρεση στο παράρτημα I του κανονισμού
   (ΕΕ) 2019/1021.
   Σύμφωνα με το άρθρο 15 παράγραφος 1 δεύτερο εδάφιο του κανονισμού (ΕΕ) 2019/1021, θα
   πρέπει να εκδοθεί χωριστή κατ’ εξουσιοδότηση πράξη για την τροποποίηση του
   παραρτήματος I του κανονισμού (ΕΕ) 2019/1021 για την προσθήκη της εν λόγω αλλαγής
   στην καταχώριση για το PFOS.
   2.       ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
   Το σχέδιο τροποποίησης συζητήθηκε με ομάδα εμπειρογνωμόνων (στο εξής: συνεδρίαση των
   αρμόδιων αρχών για τους POP) στις 26 Νοεμβρίου 2019 και, στο μέτρο του δυνατού,
   ελήφθησαν υπόψη οι παρατηρήσεις. Η ομάδα αποτελείται από όλα τα ενδιαφερόμενα μέρη
   —εκπροσώπους των κρατών μελών, του Ευρωπαϊκού Οργανισμού Χημικών Προϊόντων, της
   χημικής βιομηχανίας και της κοινωνίας των πολιτών.
   Πραγματοποιήθηκε δημόσια διαβούλευση για το σχέδιο της πράξης από τις 29 Νοεμβρίου
   έως τις 27 Δεκεμβρίου του 2019. Ελήφθη μία παρατήρηση, με την οποία ζητείται να
   εφαρμοστούν οι ίδιες διατάξεις για τα αντικείμενα μ’ αυτές που περιλαμβάνονται στην
   καταχώριση 68 του παραρτήματος XVII του κανονισμού (ΕΚ) αριθ. 1907/2006 (REACH),
   σχετικά με το PFOA, τα άλατά του και τις συναφείς με το PFOA ενώσεις. Το αίτημα αυτό
   δεν δικαιολογείται, διότι αφορά κανονιστικές διατάξεις για διαφορετική ουσία. Επιπλέον, η
   αλλαγή στην καταχώριση για το PFOS αφορά βιομηχανική χρήση και όχι χρήση σε
   αντικείμενα.
   1
           Απόφαση POPRC-14/3.
EL                                             1                                             EL
 ---pagebreak---    3.      ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
   Η κατ’ εξουσιοδότηση πράξη τροποποιεί τον κατάλογο χημικών προϊόντων του
   παραρτήματος I με βάση τις εξελίξεις στο πλαίσιο της σύμβασης. Η νομική βάση για την
   προτεινόμενη κατ’ εξουσιοδότηση πράξη είναι το άρθρο 15 παράγραφος 1 του κανονισμού
   (ΕΕ) 2019/1021.
EL                                           2                                          EL
 ---pagebreak---          ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
                                            της 9.6.2020
        για την τροποποίηση του παραρτήματος I του κανονισμού (ΕΕ) 2019/1021 του
      Ευρωπαϊκού Κοινοβουλίου και του Συμβουλίου όσον αφορά την καταχώριση για το
                υπερφθοροοκτανοσουλφονικό οξύ και τα παράγωγά του (PFOS)
                         (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2019/1021 του Ευρωπαϊκού Κοινοβουλίου και του
   Συμβουλίου, της 20ής Ιουνίου 2019, για τους έμμονους οργανικούς ρύπους 2, και ιδίως το
   άρθρο 15 παράγραφος 1,
   Εκτιμώντας τα ακόλουθα:
   (1)    Ο κανονισμός (ΕΕ) 2019/1021 υλοποιεί τις δεσμεύσεις που έχει αναλάβει η Ένωση
          στο πλαίσιο της σύμβασης της Στοκχόλμης για τους έμμονους οργανικούς ρύπους3
          (στο εξής: σύμβαση) και στο πλαίσιο του πρωτοκόλλου της σύμβασης του 1979 για τη
          διασυνοριακή ατμοσφαιρική ρύπανση μεγάλης απόστασης που οφείλεται στους
          έμμονους οργανικούς ρύπους4 (στο εξής: πρωτόκολλο).
   (2)    Το παράρτημα Β της σύμβασης («Περιορισμός») περιλαμβάνει κατάλογο χημικών
          ουσιών για τις οποίες κάθε συμβαλλόμενο μέρος της σύμβασης υποχρεούται να
          περιορίζει την παραγωγή, τη χρήση, την εισαγωγή και την εξαγωγή υπό το πρίσμα
          κάθε εφαρμοστέου αποδεκτού σκοπού και/ή ειδικής εξαίρεσης που αναφέρεται στο εν
          λόγω παράρτημα.
   (3)    Η διάσκεψη των συμβαλλόμενων μερών της σύμβασης, σύμφωνα με το άρθρο 8
          παράγραφος 9 της σύμβασης, αποφάσισε, κατά την ένατη συνεδρίασή της, να
          τροποποιήσει το παράρτημα Β της σύμβασης αναφορικά με τους αποδεκτούς σκοπούς
          και τις ειδικές εξαιρέσεις για το υπερφθοροοκτανοσουλφονικό οξύ (PFOS), τα άλατά
          του και το υπερφθοροοκτανοσουλφονυλοφθορίδιο (PFOSF). Η διάσκεψη των
          συμβαλλόμενων μερών αποφάσισε να τροποποιήσει σε ειδική εξαίρεση τον αποδεκτό
          σκοπό για τη χρήση του PFOS, των αλάτων του και του PFOSF για επιμετάλλωση
          (σκληρή επιμετάλλωση) μόνο σε συστήματα κλειστού βρόχου.
   (4)    Η τροποποίηση σε ειδική εξαίρεση του αποδεκτού σκοπού για τη χρήση του PFOS,
          των αλάτων του και του PFOSF για επιμετάλλωση (σκληρή επιμετάλλωση) μόνο σε
          συστήματα κλειστού βρόχου έχει ως αποτέλεσμα ότι τα συμβαλλόμενα μέρη
          επιτρέπεται να χρησιμοποιούν την εν λόγω εξαίρεση για μέγιστη περίοδο πέντε ετών
          από την έναρξη ισχύος της εν λόγω τροποποίησης. Η εξαίρεση μπορεί να παραταθεί
          για επιπλέον πέντε έτη ύστερα από απόφαση της διάσκεψης των συμβαλλόμενων
          μερών, κατόπιν αιτήματος ενός συμβαλλόμενου μέρους και βάσει αιτιολόγησης της
   2
          ΕΕ L 169/45 της 25.6.2019, σ. 45.
   3
          ΕΕ L 209 της 31.7.2006, σ. 3.
   4
          ΕΕ L 81 της 19.3.2004, σ. 37.
EL                                                3                                        EL
 ---pagebreak---           συνεχιζόμενης ανάγκης για τη χρήση αυτή. Κατά συνέπεια, η καταχώριση στο μέρος
          Α του παραρτήματος Ι του κανονισμού (ΕΕ) 2019/1021 για το
          υπερφθοροοκτανοσουλφονικό οξύ και τα παράγωγά του (PFOS) θα πρέπει να
          τροποποιηθεί ώστε να αντικατοπτρίζει τις υποχρεώσεις που απορρέουν από τη
          σύμβαση.
   (5)    Συνεπώς, ο κανονισμός (ΕΕ) 2019/1021 θα πρέπει να τροποποιηθεί αναλόγως,
   ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
                                          Άρθρο 1
   Το παράρτημα I του κανονισμού (ΕΕ) 2019/1021 τροποποιείται σύμφωνα με το παράρτημα
   του παρόντος κανονισμού.
                                          Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην
   Επίσημη Εφημερίδα της Ευρωπαϊκής Ένωσης.
   Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε
   κράτος μέλος.
   Βρυξέλλες, 9.6.2020
                                           Για την Επιτροπή
                                           Η Πρόεδρος
                                           Ursula VON DER LEYEN
EL                                           4                                           EL
 ---documentbreak---                         ΕΥΡΩΠΑΪΚΗ
                        ΕΠΙΤΡΟΠΗ
                                              Βρυξέλλες, 9.6.2020
                                              C(2020) 3639 final
                                              ANNEX
                                 ΠΑΡΑΡΤΗΜΑ
                                      του
      ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΥ (ΕΕ) …/... ΤΗΣ ΕΠΙΤΡΟΠΗΣ
     για την τροποποίηση του παραρτήματος I του κανονισμού (ΕΕ) 2019/1021 του
   Ευρωπαϊκού Κοινοβουλίου και του Συμβουλίου όσον αφορά την καταχώριση για το
            υπερφθοροοκτανοσουλφονικό οξύ και τα παράγωγά του (PFOS)
EL                                                                             EL
 ---pagebreak---                                         ΠΑΡΑΡΤΗΜΑ
   Στο μέρος Α του παραρτήματος I του κανονισμού (ΕΕ) 2019/1021, στην καταχώριση για το
   υπερφθοροοκτανοσουλφονικό οξύ και τα παράγωγά του (PFOS), στην τέταρτη στήλη
   («Ειδική εξαίρεση για ενδιάμεση χρήση ή άλλη ειδική διάταξη»), το σημείο 4 τροποποιείται
   ως εξής:
   1)     το πρώτο εδάφιο αντικαθίσταται από το ακόλουθο κείμενο:
   «4. Εάν ελαχιστοποιείται η ποσότητα που εκλύεται στο περιβάλλον, επιτρέπονται η
   παρασκευή και η διάθεση στην αγορά έως [ημερομηνία έναρξης ισχύος του παρόντος
   τροποποιητικού κανονισμού + 5 έτη] για χρήση ως καταστολείς όξινης αχλύος για μη
   διακοσμητική σκληρή επιχρωμίωση (με εξασθενές χρώμιο) σε συστήματα κλειστού βρόχου.
   Υπό την προϋπόθεση ότι τα κράτη μέλη στα οποία χρησιμοποιείται το PFOS υποβάλλουν
   έκθεση στην Επιτροπή έως [ημερομηνία έναρξης ισχύος του παρόντος τροποποιητικού
   κανονισμού + 4 έτη] σχετικά με την πρόοδο που επιτεύχθηκε για την εξάλειψη του PFOS και
   δικαιολογούν τη συνεχιζόμενη ανάγκη για τη χρήση αυτή, η Επιτροπή επανεξετάζει την
   ανάγκη παράτασης της παρέκκλισης για τη συγκεκριμένη χρήση του PFOS για μέγιστη
   περίοδο πέντε ετών έως την [ημερομηνία έναρξης ισχύος του παρόντος τροποποιητικού
   κανονισμού + 5 έτη].»·
   2)     το τρίτο εδάφιο απαλείφεται.
EL                                            1                                             EL